**Саха Автономиятын 100 сыллаах үбүлүөйүгэр,**

**Саха ϴрөспүүбүлүкэтин Судаарыстыбатын күнүгэр аналлаах**

**фольклор көрүҥнэригэр күрэс сценаарыйа.**

Автор: Попова Софья Васильевна –

директор МБО ДО “Сангарская ДШИ”

**Сахалыы матыыптаах фанфар тыаhыыр.**

**Ыытааччылар сахалыы таҥастаах киирэллэр (ыытааччы икки, үс буолуон сөп)**

**сахалыы матыыптаах ырыаҕа санарар.**

**Ыытааччы:** Арҕаһыттан тэһииннээх Айыы хаан аймахтара,

Көхсүттэн көнтөстөөх күн дьоно!

Аалай сардаҥалаах аламай күммүт анныгар арыы тыа кэриэтэ кэскиллээхтик үөскээбит аймах билэ дьоннорбут, ыраахтан чугастан ыҥырыылаах ытык –мааны ыалдьыттарбыт! күүтүүлээх күммүт, кэрэхсибиллээх кэрэ кэммит, дьэ кэллэ, дьэ үүннэ!

**Ыытааччы:** Хас биирдии норуот бэйэтин төрөөбут тылын, төрүт культуратын илдьэ сылдьан, үѳрэтэн, сайыннаран, сүтэрбэккэ көлүөнэттэн көлүөнэҕэ тиэрдэн иhиэхтээх. Бу өбүгэлэрбититтэн хаалбыт киэҥ туттуубут, уратыбыт буолар.

**Ыытааччы:** Бу манна ордук суолтаны фольклор ылар. Хомо5ой тыл, үтүө үгэс, мындыр ѳй, сиэр-туом барыта норуот тылынан уус-уран айымньытыгар түмүллэр. ϴбүгэлэрбит норуот тылынан уус-уран айымньытын көлүөнэттэн көлүөнэҕэ дьарык гынан тириэрдэллэрэ. Онон төрүт итэ5элбитин, дьарыкпытын, сахалыы угэстэрбитин харахпыт харатын курдук харыстаан, айыл5абытыттан тэйбэккэ илдьэ сылдьыахтаахпыт.

**Ыытааччы:** Бүгүҥҥү фольклорнай күрэспит ананар Саха сирэ Автономия буолбута 100 сыллаах үбүлүөйдээх сылыгар уонна Саха Өрөспүүбүлүкэтэ Судаарыстыбатын күнүгэр.

**Ыытааччы:** Бүгүҥҥү күрэс 4 көрүҥҥэ ыытыллар. Ол курдук – тойук, чабырҕах, дэгэрэн ырыа, хомус.

**Ыытааччы:** Курэс дьүүллүүр сүбэтин кытта билиһиннэрэрбин көҥүллээн (Билиhиннэрии)

**Ыытааччы:**    Айыы дьоно! Ытык-мааны ыалдьыттар!

Ырыа-тойук аргыстаах, ыалдьытымсах саха дьоно,

Таптыыр-ахтар тѳрѳѳбүт дойдубут

Саныы сылдьар биир дойдулаахтарын,

Умнубат уруу-аймах дьоннорун ыңыртаан,

Түhүмэхтээх түhүлгэтин

Тѳрүттүүр күнэ үүммүт күнүгэр

Тойук туойан

Төрүт түөлбэ устун дуоратан

Төрүт омук ырыатын

Тойук дорҕоонугар истиэҕин

Сити курдук этэн туран күрэспит бастакы көрүҥүн «дуорай дохсун тойук, дуорай уоттаах ырыа!» диэн ааттаан туран күрэһи саҕалыаҕын, доҕоттоор!

**Ыытааччы:** саҕалыах инньинэ кылгастык дьүүллүүр сүбэ ханнык балаһыанньанан сыаналыылларын билиһиннэриим.

Сыаналанар кыттааччы:

* Куолаһын кэрэтэ, кылыһаҕын тардыыта
* Этэр тылын чуолкайа, таба тыыныыта, уһун тыына
* Тойук ис хоһоонун толору арыйыыта
* Тойугун иһитиннэрэр бириэмэтэ 5 мүнүүтэ
* Бириэмэтин тутуспат кыттааччыны дьүүллүүр сүбэ тохтотор бырааптаах
* Сахалыы таҥас – сап кэрэтэ

Бастакы кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Иккис кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Үһүс кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ыытааччы:** Тойук тылларыгар этиллэринии санаабыт саппаҕырбакка, төрүт омук ырыатын - тойугун өрө тутан, саха омук тыынын ыһыктыбакка тойуктан алгыс ылынан ыраастанан, уруйдаан – айхаллаан фольклорнай күрэспит бастакы көрүҥүн түмүктээтибит.

**Ыытааччы:** Чэйиҥ эрэ доҕоттоор, оргуйар олох үөһүнэн оҕуруолуу ойуолаан чаҕылыччы чаҥый чаҕылхай чабырҕах диэн күрэспит иккис көрүҥүн саҕалаатахпыт буолуохтун! Чыыбы-чаабы чабырҕахтар күрэс балаһыанньатын билиһиннэрэбин.

**Сыала соруга :**

-Чабырҕаҕы толорор,айар дьоҕурдаах дьону болҕомтоҕо ылан өйөөһүн.

-Көрүҥ быһыытынан сөргүтэн киэҥ эйгэҕэ таһаарыы,сайдар суолун тобулуу,эдэр ыччакка тириэрдии,үйэтититии.

-Чабырҕахсыттар таһымнарын үрдэтии.

**Сыаналааһын ирдэбиллэрэ:**

-Чабырҕах тэтимэ, тылын –чуолкайа, ырыата, дэгэрэҥэ, ис хоһоонун тиэрдиитэ,тылын –өһүн баайа, хомоҕойо, үөрэ-дьүөрэ түһэриитэ,туттуута-хаптыыта, уустаан –ураннаан толоруута.

**Ыытааччы:** Чаабы-чыыбы чабырҕаҕы

Чаҕылҕанныы сааллары

Истэ-билэ сэргэхтээҥ,

Ким таптарбыт тардыннын,

Ким хайҕаммыт манньыйдын

Уос хамсатар уоттаах тыл ,

Лас –лас диирдии

Тиҥилэхтиир тиистээх тыл

Истэн олор!

**Ыытааччы:** Дьэ эрэ доҕоттоор, уот кымнньыы кэриэтэ о5уруолуу тиһэннэр чабырҕаҕы чаҕылхайдык этэр бастыннартан бастыҥнара бүгүҥҥү күрэххэ кыттыыны ыла кэллилэр. Күндү көрөөччүлэрбит сэргээҥ, истиҥ, сэҥээриҥ сценабыт киэҥ киэлитигэр чабырҕахпыт күрэҕин чаҕаарыччы этэригэр сценаҕа ыҥырабыт маҥнайгы нүөмэрдээх кыттааччыбытын!

Бастакы кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Иккис кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Үһүс кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Күндү ыалдьыттар дьэ көрдүгүт иһиттигит, биһирээтигит. Оҕолордуун чаҕаардыбыт эдэрдиин эҥээрдэстибит, көлүөнэлиин алтыстыбыт. Саха норуотун саамай тылын күүһүн уоҕун кылаанын саха чаҕылхай чабырҕаҕын чаҕылыччы этэн –тыынан түмүктээтэхпит буоллун!!!

**Ыытааччы:** билигин фольклорнай күрэспит 3 көрүҥүн - «Дьиэрэй алааһым ырыата” - дэгэрэҥ ырыа күрэһи саҕалыыбыт.

Саха киһитэ барыта ыллыыр кыахтаах. Бу биһиги хааммытыгар иҥэ сылдьар.Саха оҕуһун мииннэ да ырыаһыт диэн мээнэҕэ эппэттэр,оһоҕун иннигэр олордо да олоҥхоһут диэн өс хоһооно баар. Сылгыһыт атын үрдүгэр олордо да, сыралаах үлэтин чэпчэтээри, сылгыларын хомуйа баран иһэн уоһун иһигэр кигинийэн ыра санаатын ымыы оҥостон ырыа ыллаахтыыр.

Кунду корооччулэр, кылгастык дэгэрэҥ ырыа балаһыанньатын кытта билиһиннэриэм.

Сыала –соруга : -дэгэрэҥ ырыаны киэҥник тарҕатыы, сайыннарыы.

-Саха ырыатын доҕуһуолун салгыы сайдарыгар,утумнарын буларыгар күүс-көмө буолуу.

-Саҥа ааттары арыйыы.

**Сыаналааьын ирдэбилэ:**

* Куолаһын кэрэтэ, кылыһаҕын тардыыта
* Этэр тылын чуолкайа, таба тыыныыта, уһун тыына
* Ис хоһоонун толору арыйыыта
* Сахалыы таҥас – сап кэрэтэ

Бүгүҥҥү дэгэрэҥ ырыа күрэҕин кыттыылаахтарын дохсун ытыс тыаһынан көрсүөҕүҥ.Кыттааччыларбытыгар ситиһиилэри баҕарыаҕыҥ.

Бастакы кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Иккис кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Үһүс кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ыытааччы:** Этэҥҥэ олорор дойдуга эрэ дьоллоох ырыа дьиэрэйэр, дьолтон айыллыбыт ырыа үөрүүгэ ылланар. Сахалыы тыыннаах, сахалыы куттаах, кылыһахтаах ырыалары көтүтэр, кылыһах тыыннаах дорҕоонун дьиэрэтэр. «Дьиэрэй алааһым ырыата» дэгэрэн ырыа күрэҕэ манан түмүктэнэр.

**Ыытааччы:** Фольклорнай күрэспит бүтэһик 4с көрүҥүн «Куппут – сүрбүт дьүрүскэн дорҕооно – хомус тыаһа дьүрүһүйэр» күрэспитин саҕалыырбытын көҥүллээн.

**Ыытааччы:** саҕалыах инньинэ дьүүллүүр сүбэ ханнык балаһыанньанан сыаналыылларын билиһиннэриим

**Күрэс ирдэбилэ:**

* Үгэс буолбут ньымаларынан оонньооһун
* Хомусчут толорор таһыма, дорҕоонун эгэлгэтэ,дьиктитэ
* Хомуска дьүһүйүү ис хоһоонун арыйыы
* Сахалыы танас - сап

**Ыытааччы:** Айыҥат хаан аймаҕа (фон хомус тыаһа)

Аан ийэ дайдыны

Айар күнүгэр,

Икки атахтааҕы

Ийэ сиргэ

Кэскиллиир күнүгэр,

Урааҥхай дьону

Орто дойдуга

Олохтуур күнүгэр,

Хохуоралаах тыллаах.

Хоҥкунас тыастаах,

Холобура суох хоһоонноох

Хомус барахсаны

Хомуһуннаан айбыта үһү.

Ол кэннэ таҥхалаабыта үһү

Ол курдук диэн:

«Бэрт тимиринэн бэйэлээтим,

Сүдү тимиринэн сүрүннээтим,

Сыыйыы тимиринэн сыҥаахтаатым,

Дьикти тимиринэн тиэрбэстээтим,

Тыйыс тимиринэн тыллаатым.

**Ыытааччы:** Хомус костор дьүьүнүнэн судургу курдук эрээри, музыката баай, киэҥ, дириҥ. Кинини ытыска бигии, уоска-тиискэ да5айа тутулунна5ына, тардааччы тыыныттан тыын ылла5ына, киьи ис айылгытын арыйар ураты иэйиилээх музыканы үөдүтэр.

**Ыытааччы:** Дохсун ытыс тыаһынан көрсүөҕүн күрэс бастакы кыттааччытын

Бастакы кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Иккис кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Үһүс кыттааччы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Хомус алыптаах дорҕоонунан алаас ырыатын, айылҕа уһуктуутун, күн-дьыл туругун, оһуохай дорҕоонун дьүһүйэн кыттааччылар сатабылларын, дьаныардаахтык дьарыктаналларын көрдөрдүлэр. Үрдүкү сыанабыл ыллылар.

**Ыытааччы:** Бүгүҥҥү үөрүүлээх күҥҥэ күрэс кыттыылаахтара ырыаларынан – тойуктарынан, саха төрүт дорҕооннорун таһааран дьэ чахчы да истэн олорооччулары дуоһуттулар, санааларын көннүөртүлэр. Төрүт дорҕоон нөҥүө Айыылары кытта ыкса сибээстэстэстилэр, өр кэмҥэ ситим олохтоотулар.

**Ыытааччы**: Манан фольклорнай күрэс түмүктэнэр, кытааччылар дьүүллүүр сүбэ түмүк таһаарар кэмигэр туран кыратык сынньанан, хоммут уоскутун өһүлэн доҕотторгутунаан, өр кэм көрсүбэтэх атастаргытынаан сэһэргэһин, бириэмэни туһаҕытыгар туһанын!

**Ыытааччы:** Дьэ эрэ доҕоттор кэтэһиилээх түмүк билиннэ. Тылы биэрэрбин көҥүллээн дьүүллүүр сүбэ бэрэсэдээтэлигэр\_\_\_\_\_\_\_\_\_\_\_\_\_\_\_\_\_\_\_\_\_\_

**Наҕараада**

**Фанфар тыаhыыр**

Бука барыгытыгар итии- истиҥ эҕэрдэ, уруй - айхал буолуохтун!